Nye lærere lei av nedsnakking – forstår at Sarromaa slutter 
Til tross for nedsnakking, ressursmangel, økt vold og mobbing: Eirik (26) og Mari (25) gleder seg stort til å jobbe i skolen. Sist ut var den finske, profilerte lektoren Sanna Sarromaa. Hun sluttet som lærer med dunder og brak. Følelsen av å ikke strekke til - avmakt i klasserommet - og altfor mye utenomfaglig - sendte henne ut av skolen. Siste års lektorstudenter Eirik Berge og Mari Bakken, sier de forstår Sarromaa. Men de mener pluss-sidene ved å være lærer har fått for lite oppmerksomhet i  debatten om rekruttering til yrket. – Mange lærere går ut og sier at det er en krevende jobb. At de kanskje ikke føler mestring. De er overveldet rett og slett. Mange må ut i sykmeldinger fordi de er helt gåen. Dette blir jo litt skremmende for andre som kanskje vurderer læreryrket, sier Mari Bakken til VG. Hun er i ferd med å avslutte femte- og siste året på lektorstudiet ved NMBU-Universitetet i Ås. De har invitert VG til en prat på den til dels idylliske campusen i Akershus-bygda for å danne motvekt til alt det negative pratet om læreryrket. Likevel anerkjenner de Sarromaas begrunnelse for å forlate læreryrket.  – Jeg forstår den utilstrekkeligheten. Også lærere trenger å ha mestring i hverdagen for å trives.  Men når du jobber veldig mye og likevel opplever at elevene ikke mestrer faget - da er det krevende å stå i det over lang tid, sier Eirik Berge. Både han og Mari har foreldre med lærerbakgrunn. Det har nok vært med på å motivere dem til å gå samme vei. – Hva er de største pluss-sidene ved læreryrket? – For meg er den en kombinasjon av sterk interesse for realfag - og ha mennesker rundt meg hele tiden. Det er veldig gøy og motiverende. Samt å se at elever forstår og utvider læringen sin, svarer Mari Bakken. Eirik Berge har merket seg mye negativt fokus i media om skolevold, mobbing, lønnskamp og lærermangel. – Man kan jo bli litt skremt av det. Men gjennom egen erfaring i praksis er det så veldig mange gode opplevelser i møtene med elevene. Mitt totalinntrykk er at det definitivt er flere positive egne erfaringer enn motsatt knyttet til yrket, konkluderer Bergem. Han og Mari tror et godt grep fra de som skal rekruttere flere lærere i årene fremover - er å finne bedre løsninger for rapportering og administrering - til fordel for ren undervisning og klasseledelse. Begge løfter også opp lærernes bidrag til at elevene mestrer, som den kanskje største plussfaktoren. –  Så er det ikke sånn at læreren kommer like tett på alle. Men hvis du kan bety noe for noen, så er jo det veldig stort å bidra til det. – Samtidig har du en veldig variert arbeidsdag. Det er masse action. Du må være veldig på allerten - og det er rom for spontanitet, sier de to lektorstudentene. Kaffeprat med ministeren Sanna Sarromaa ble invitert til en kaffeprat sammen med kunnskapsminister Kari Nessa Nordtun etter at hun gjennom VG fortalte om hvorfor hun forlater læreryrket. – Ja, kunnskapsministeren inviterte meg til en kaffeprat. Mitt inntrykk er at vi er fullstendig enige om utfordringene, og delvis enige om løsningene også, men det gjenstår naturligvis å se om hun greier å være handlekraftig, skriver Sarromaa til VG. – Ditt råd til regjeringen om hvordan få opp rekrutteringen av lærere? – Jeg tror ikke man får rekruttert flere oppegående mennesker til å bli lærere før man løser den sterke ideologiske overbevisningen om at alle skal gå i samme klasse uavhengig av faglig nivå, modenhet, funksjonshemninger, atferdsproblemer og diagnoser, svarer finnen som nå blir kommentator i Minerva. Positiv til nivådeling Kunnskapsminister Kari Nessa Nordtun (Ap) sier hun setter pris på praten med Sarromaa. – Samtidig er jeg helt enig med de studentene som sier at vi må bli flinkere til å fremme de gode sidene ved læreryrket. Dette er jo noe alle de 11 partene som er gått sammen om en styrket rekruttering av lærere - har nedfelt som et eget tiltak, sier Nordtun. Hun sier seg også enig i at fremtidens undervisning godt kan skje mer gruppevis og nivådelt - som Sarromaa er inne på. – Det er klart krevende å gi tilpasset opplæring når nivået er ganske ulikt. Men nivådeling bør ikke låses til permanente grupper, men pågå midlertidig, sier kunnskapsministeren.
Eirik Berge (26) og Mari Bakken (25) ser frem til å jobbe som lærere til tross for utfordringene i yrket. Lektor Sanna Sarromaa sluttet nylig og belyste undervisningens negative sider. Berge og Bakken understreker plussider, som engasjement for fag, elevutvikling og varierte arbeidsdager. De mener reduksjon av administrativt arbeid og økt positiv eksponering kan bidra til økt rekruttering. Kunnskapsminister Kari Nessa Nordtun ser også på løsninger og ønsker å fremheve yrkets gode sider.